गुरूग्राम के रेयान इंटरनेशनल स्कूल में सात साल के मासूम छात्र की हत्या के बाद पहली बार मृतक बच्चे की मां का बयान आया है. उनका कहना है कि जब स्कूल मेरे बच्चे को सुरक्षा नहीं दे सकता तो माता-पिता अपने बच्चों को स्कूल कैसे भेजेंगे. इस घटना के बाद से अभिभावकों में बच्चों की सुरक्षा को लेकर चिंता और नाराजगी फैल गई और लोग स्कूल के गेट पर इकट्ठे होकर विरोध प्रदर्शन कर रहे हैं. हालांकि दिल्ली के निजी स्कूलों ने कहा कि यह अपनी तरह का इकलौता मामला है और इसको लेकर लोगों को कोई आम धारणा नहीं बनानी चाहिए.